U Ljubljani odbijaju dati zeleno svjetlo za termin novog sastanka premijera Mire Cerara i Andreja Plenkovića u rujnu u Zagrebu, smatrajući da sastanak nema smisla ako se ne bude razgovaralo isključivo o implementaciji arbitražne odluke što je, barem zasad, za Hrvatsku neprihvatljivo

Baš kao što se i očekivalo, nakon završetka sezone godišnjih odmora, završilo je i privremeno zatišje u sporu Zagreba i Ljubljane oko implementacije arbitražne odluke, koju Zagreb ne priznaje.

Dok se u Zagrebu i dalje nadaju da će do kraja godine izdržati pritisak i uspjeti otkloniti svaku pomisao na implementaciju sporne odluke, živeći u pogrešnom uvjerenju da se presuda u cijelosti mora implementirati šest mjeseci od njezine objave i da će istekom tih šest mjeseci pritisak popustiti, u Ljubljani se također osjećaju novi vjetrovi u pogledu primjene arbitražne odluke, što je za slovensku politiku i dalje prvorazredna tema.

Otvoreno pitanje

Dok su iz Ljubljane prije godišnjih odmora uglavnom stizale urgentne poruke o neophodnosti što brže primjene arbitražne odluke, sada se čini da se slovenskim dužnosnicima više nikamo ne žuri, iako se pitanje provedbe arbitražne odluke ponovo zaoštrava.

U Ljubljani, naime, odbijaju dati zeleno svjetlo za termin novog sastanka premijera Mire Cerara i Andreja Plenkovića u rujnu u Zagrebu, smatrajući da sastanak nema smisla ako se ne bude razgovaralo isključivo o implementaciji arbitražne odluke, što je, barem zasad, za Hrvatsku potpuno neprihvatljivo.

Hrvatska, naime, ustrajava da je arbitraža samo jedno od otvorenih pitanja između Zagreba i Ljubljane, jer premijer Plenković, kako je to jednom rekao, namjerava to pitanje »dedramatizirati«. Zbog toga je moguće da do sastanka neće ni doći.

Na prvom sastanku hrvatskog i slovenskog premijera nakon objave arbitražne odluke, u Ljubljani 12. srpnja, na kojem su se Plenković i Cerar samo mogli usuglasiti da ni o čemu nisu suglasni, dvojica premijera dogovorila su se da će sljedeći sastanak održati u rujnu u Zagrebu.

Slovenski premijer pristao je tada na dijalog s hrvatskim premijerom, nadajući se da će hrvatskog sugovornika uspjeti nagovoriti na prihvaćanje arbitražne odluke, iako je Cerar u Sloveniji bio izložen kritikama zato što se uopće sastaje s Plenkovićem, premda ovaj odbija arbitražnu presudu.